מוזיאון המלחמה הגדולה במו

מוזיאון המלחמה הגדולה במו (בצרפתית: Musée de la Grande Guerre du pays de Meaux) הוא מוזיאון שנבנה ממזרח לפריז כדי להנציח את מלחמת העולם הראשונה. מקום המוזיאון המוזיאון נבנה בחלקה הצפוני של העיר מו הנמצאת במחוז סן-א-מארן (צר') (חבל איל-דה-פראנס), כ-50 ק"מ ממזרח לפריז. כביש הגישה למוזיאון נקרא "רחוב לאזאר פונטיצ'לי" על שם לאזאר פונטיצ'לי (צר') שבינואר 2008, כשהיה בן 110, הפך לחייל הצרפתי החי האחרון שלחם במלחמת העולם הראשונה. המוזיאון הוקם במו שבקרבתה נערך בשלהי 1914 הקרב הראשון על המארן במהלכו נהרגו ונפצעו מעל חצי מיליון חיילים. כמו באזורים אחרים בהם התחוללו קרבות רבי נפגעים (ורדן, הסום ועוד) גם בסביבת מו הוקמו אתרי הנצחה ובתי קברות. במרחק קצר מהמוזיאון נמצאת אנדרטה להנצחת חללי קרב מארן (צר') שיצר הפסל פרידריק ויליאם מקמוני בתרומה של ממשלת ארצות הברית. ההיסטוריה של המוזיאון הרעיון להקמת המוזיאון קרם עור וגידים ב-2005 כשז'אן-פייר ורני (צר') תרם את האוסף הפרטי שלו לטובת הציבור. ורני (2025-1946) היה בין ההיסטוריונים המובילים בצרפת שחקרו את מלחמת העולם הראשונה ובעל אוסף גדול של פריטים הקשורים למלחמה זו. בעקבות תרומה זו החל תהליך איסוף ומיון חומרים נוספים עבור המוזיאון העתידי כשב-2007 הוגדר המוזיאון כ"מוזיאון של צרפת" (צר') על ידי משרד התרבות של צרפת. ב-2008 הוצג האוסף של מוזיאון המלחמה במוזיאון העירוני של מו (צר') תחת השם "מוזיאון בבנייה" (Un musée en chantier). לאחר תערוכה זו היא הפכה לתצוגה ניידת שהוצגה ביישובים שונים במחוז. ב-2009 נמסרה עבודת תכנון המוזיאון לאדריכל כריסטוף לאב (צר') שהרבה להשתמש במתכת וזכוכית בעבודותיו. באפריל 2010 הניחו שר התרבות של צרפת, פרדריק מיטראן וראש עיריית מו, ז'אן-פרנסואה קופה, את אבן הפינה של בניין המוזיאון. הבנייה הושלמה ב-2011 במחיר של 26 מיליון יורו והמוזיאון נחנך בנובמבר 2011. לאחר סיום הבנייה הועברו למוזיאון כל אוספי המוזיאון שנשמרו עד אז במקומות זמניים. ב-2016 הוצב בגינת המוזיאון פסל ברונזה של הגנרל הצרפתי ז'וזף גליאני. גליאני נחשב, בעיני הצרפתים, לגיבור קרב מארן לאחר שאיתר נקודת תורפה בפריסה הגרמנית, תקף דרכה עם כוח מצומצם יחסית, וגרם לנסיגת הצבא הגרמני. ב-2024 נפתח לקהל, בחצר המוזיאון, שחזור של תעלות קשר ועמדות רגלים כפי שהיו בשימוש במלחמת העולם הראשונה. מיצג זה מאפשר למבקרים לחוות את תחושת החיילים בחפירות בתקופת המלחמה. מספר המבקרים ב-2021 עמד על כ-50,000 מבנה המוזיאון ותכולתו שטח המוזיאון (כולל החצר) הוא כ-45 דונם כששטח התצוגה במבנה התלת קומתי הוא כ-3.3 דונם. נכון ל-2023 נשמרים במוזיאון כ-75,000 מוצגים הכוללים תמונות, סרטים, יומנים, מפות, מדים, כלי נשק וציוד לחימה, ציוד עזר (כלי חפירה, כלי מטבח, אמצעי רפואה), אותות הצטיינות, עיתוני התקופה, גלויות שנשלחו לחיילים, מתנות שקיבלו החיילים, כלי רכב מהתקופה ועוד. מבנה המוזיאון בצורת תיבה ובהתאם לסגנונו של האדריכל נעשה שימוש מקיף, במהלך הבנייה, במתכת וזכוכית. המוזיאון תוכנן להיות ידידותי לסביבה ונעשה בו שימוש בבידוד מוגבר וכן הותקנו בו מערכות איסוף מי גשמים. המוזיאון מתייחס לכלל האספקטים של מלחמת העולם הראשונה תוך ניסיון להציג את שני קרבות המארן בפרספקטיבה של כלל המלחמה. התצוגה ממחישה את התפתחותן של האומות והאנשים בתקופה שלפני המלחמה ובמהלך ארבע שנות המלחמה הללו תוך ניסיון להעביר את ההיסטוריה של הסכסוך הזה לקהל הרחב. התפאורה האינטראקטיבית (מולטימדיה, צלילים, חפצים למגע וכו') מגבירה את החוויה ומאפשרת למבקרים לחוש את אווירת המלחמה הגדולה. בגינת המוזיאון שוחזר שדה המערכה שכולל תעלות קשר צרפתיות, שטח הפקר ותעלות קשר גרמניות. אורך התעלות כ-100 מטר והשחזור כולו משתרע על פני כ-800 מ"ר. בנוסף לתצוגה כולל המוזיאון אודיטוריום, חדרי לימוד ומרכז תיעוד המכיל למעלה מ-6,000 ספרים (נכון ל-2011). ב-2011 השיק המוזיאון יוזמה להציג ברשתות החברתיות יומן של חייל צרפתי שעדכן את יומנו כל יום בתקופת שהותו בחפירות. כדי להגביר את החוויה של המבקרים הולבשו חלק מעובדי המוזיאון במדים מהדגמים שהיו בשימוש על ידי צבא צרפת במלחמה הגדולה. גלריה ראו גם מוזיאון המלחמה הגדולה בפרון לקריאה נוספת קישורים חיצוניים אתר האינטרנט הרשמי של מוזיאון המלחמה הגדולה במו מוזיאון המלחמה הגדולה במו, ברשת החברתית פייסבוק מוזיאון המלחמה הגדולה במו, ברשת החברתית אינסטגרם סרטונים בערוץ של מוזיאון המלחמה הגדולה במו, באתר יוטיוב (בצרפתית) מוזיאון המלחמה הגדולה במו, באתר cheminsdememoire.gouv.fr (בצרפתית) מוזיאון המלחמה הגדולה במו, באתר parisjetaime.com (בצרפתית) מוזיאון המלחמה הגדולה במו, באתר visites-en-ligne-musees.culture.gouv.fr (בצרפתית) מוזיאון המלחמה הגדולה במו, באתר visitparisregion.com (בצרפתית) מוזיאון המלחמה הגדולה במו, באתר circuit-bataille-marne1914.fr (בצרפתית) מוזיאון המלחמה הגדולה במו, באתר institutparisregion.fr (בצרפתית) מוזיאון המלחמה הגדולה במו, באתר מחוז סן-א-מארן (בצרפתית) מוזיאון המלחמה הגדולה במו, באתר משרד התרבות הצרפתי (בצרפתית) ביאורים הערות שוליים